arnastofnun/IGC-2024 huggingface dataset:
Töluðu hátt á Peter’s Place

Góð veitingahús forðast hópa. Séu menn fleiri en sex til borðs aukast líkur á óþægilegum hávaða. Því fleiri því verra. Samkvæmt minni reynslu eru amerískir hópar verstir. Sennilega liggur Bandaríkjamönnum hátt rómur. Það getur verið martröð að sitja hjá slíkum hópi. Sjaldan er þeim þó meinaður aðgangur út á þjóðernið, því að slíkt væri óviðeigandi alhæfing. Samt hef ég lúmskt gaman að vertinum á Peters Place í Waterville á vesturströnd Írlands. Hann setti upp skilti, sem bannar aðgengi hávaðasamra hópa amerískra túrista. Ég mun heimsækja hann, þegar leið mín liggur þar um. En viðtökur hafa auðvitað verið misjafnar.
Heilsukerfið er að hrynja

Fimm þúsund manns bíða eftir aðgerð á Landspítalanum, eina hátæknisjúkrahúsi landsins. Meðalbiðtíminn er kominn upp í 250 daga, það er átta mánuði! Verið er að útivista skrifstofum lækna í stafla af gámum á lóðinni, slík eru þrengslin á spítalanum. Greiðsluþátttaka er orðin of mikil í heilsukerfinu. Þúsundir hafa ekki efni á sínum hlut í kostnaðinum og neita sér um þjónustu. Tugþúsundir hafa ekki einu sinni heimilislækni. Heilsukerfið var ein grunnstoða samfélagsins, en er að hruni komið. Veigamesta ástæðan er, að ill ríkisstjórn taldi sér brýnt að lækka skatta á kvótagreifum og öðrum auðgreifum. Hafa forgang fram yfir heilsu okkar.
5. Madrid – vesturbær – Plaza Mayor

San Isidro hátíð á Plaza Mayor

Plaza Mayor

Þetta er hitt aðaltorgið í bænum, notalegt torg, laust við bílaumferð, kjörinn staður til að setjast niður á útikaffihúsi. Þetta er rétthyrnt torg í formföstum stíl, byggt í upphafi 17. aldar. Öll húsin við torgið eru í sama stíl, þrjár hæðir og með samtals 114 súlum, þar sem hægt er að ganga í skugga umhverfis torgið. Stytta af Filipusi III er á miðju torgi, svo og skarar af dúfum. Níu undirgöng liggja inn á torgið, sem að öðru leyti er lokað umheiminum.

Frímerkjamarkaður á Plaza Mayor

Plaza Mayor var áður helzta torg borgarinnar. Þar voru trúvillingar dæmdir og teknir af lífi, þar var nautaat háð og kóngar krýndir. Nú er þetta miðstöð ferðamanna í Madrid, en staðarmenn gera sig þar einnig heimakomna. Skrifstofa ferðamála er á nr. 3.

Skemmtilegast er á Plaza Mayor á sunnudagsmorgnum, þegar þar er frímerkja- og myntsafnaramarkaður. Þangað koma menn með albúmin sín til að skiptast á frímerkjum.

Ef við förum til vesturs út um undirgöngin í norðvesturhorni torgsins, framhjá snarlbarnum Mesón, og beygjum síðan til vinstri, komum við að fallegum og skemmtilegum matvælamarkaði miðbæjarins við 17. aldar torgið Plaza San Miguel. Í undirgöngunum til norðurs úr sama horni Plaza Mayor er veitingastaðurinn Toja.

Plaza Santa Ana

Við förum hins vegar til austurs út um undirgöngin í suðausturhorni torgsins og göngum framhjá utanríkisráðuneyti Spánar eftir götunum Gerona og Bolsa, unz við komum að torgunum Plaza del Ángel og Plaza Santa Ana, þar sem hótelið Victoria gnæfir hæst. Á þessum slóðum eru flestir barir og kaffihús í borginni, miðað við flatarmál, þar á meðal Café Central, Cerveceria Alemana, Cuevas de Sésame og La Trucha. Hér er líka veitingahúsið El Cenador del Prado.

Við göngum svo frá Santa Ana norður Principe, unz við komum að götunni San Jerónimo, þar sem við beygjum til vinstri til Plaza Puerta del Sol, þar sem við hófum þessa gönguferð um gamla miðbæinn í Madrid. Næstu skref
4. Madrid – vesturbær – Rastro

Rastro

Cuchilleros

Til suðurs frá kirkjunni liggur gatan Estudios að Plaza de Cascorro. Þar byrjar markaðurinn Rastro, sem einkum er í götunni Ribera di Curtidores og raunar líka í flestum nálægum götum. Þetta er helzti flóamarkaður borgarinnar, opinn á sunnudögum 10-14 og í seinni tíð einnig á laugardögum. Þar er jafnan mikið mannhaf og nokkuð um vasaþjófnað.

Á þessum slóðum er elzti og litríkasti hluti borgarinnar. Hér eru víða steinlögð öngstræti og hér er talað með digurstum hreim Madridarbúa.

Við förum hins vegar til baka inn á Cava Baja og höldum þá götu til norðurs yfir torgið Plaza Puerta Cerrada, þar sem nafn götunnar breytist í Cuchilleros. Á þessari leið eru veitingahúsin í röðum, svo sem Casa Paco og Casa Botín. Við förum upp tröppurnar og undirgöngin inn á Plaza Mayor. Næstu skref
3. Madrid – vesturbær – Plaza de la Villa

Ayuntamieneto, Plaza de la Villa

Plaza de la Villa

Við höldum suður eftir götunni meðfram konungshöllinni, Bailén, unz við komum að Mayor, sem liggur til baka að Plaza Puerta del Sol, þar sem við hófum göngu okkar. Á þeirri leið komum við fljótlega að Plaza de la Villa, hinu gamla ráðhústorgi borgarinnar. Á miðju torginu er stytta af Álvaro de Bazán flotaforingja, hetju sjóorrustunnar við Lepanto.

San Miguel

Andspænis okkur, austan torgsins, er 15. aldar turninn Torre de Los Lujanes, þar sem Frans I var í haldi eftir orrustuna við Pavía. V

ið hlið turnsins er Hemeroteca í márastíl með voldugum inngangi í gotneskum stíl. Neðan við torgið er Casa de Cisneros, frá 16. öld, í gotneskum silfursmíðastíl, með eftirtektarverðum svalaglugga. Vestan við torgið er svo ráðhús borgarinnar, Ayuntamiento, reist á miðri 17. öld í endurreisnarstíl.

Catedral de San Isidro

Catedral de San Isidro

Héðan höldum við á vit gamla bæjarins í Madrid.

Við göngum sundið Punonrostro norðan við Torre de Los Lujanes og leið okkar liggur til suðurs að 18. aldar kirkjunni San Miguel í ítölskum hlaðstíl með íbjúgri framhlið. Við höldum enn áfram til suðurs eftir götunni Letamendi , unz við komum að kirkjunni San Pedro. 14. aldar turn kirkjunnar er annar af tveimur turnum í borginni í márastíl.

Hér getum við haldið áfram götuna San Pedro til suðurs að Plaza San Andrés, þar sem við beygjum til vinstri inn langa og mjóa g

ötu, Cava Baja, sem er helzta veitingahúsagata borgarinnar. Í þeim kafla bókar

innar segir frá Esteban, Casa Lucio og El Schotis. Síðan beygjum við til hægri götuna Bruno og komum beint að dómkirkjunn i, Catedral de San Isidro, sem er við götuna Toledo.

San Isidro er verndardýrlingur Madrid. Mesta hátíð ársins er haldin honum til heiðurs 8.-15. maí. Það er hátíð tónlistar og matargerðarlistar, nautaats og næturlífs, svo og annarrar skemmtunar. Sjálf dómkirkjan er frá 17. öld, í voldugum og ströngum jesúítastíl.

Næstu skref
Einokun ofar öllu

Helzta trúarjátning markaðsbúskapar er, að innan samstæðu megi ekki vera annað og lægra verð en á opnum markaði. Sjálfstæðis og Framsókn höfðu engan áhuga á þessu, þegar þeir leystu Mjólkursamsöluna undan áþján frelsisins. Hef enga trú á, að Einar Sigurðsson verði dæmdur fyrir fólsku. Hann er á undanþágu með sína Mjólkursamsölu. Má haga sér eins og honum þóknast, eins og Sigurjón Pétursson í bankanum. Páll Pálsson í Samkeppniseftirlitinu verður hins vegar skorinn niður við trog eins og Sérstakur. Það er gangur lífsins í gerspilltum helmingaskiptum stjórnarflokkanna. Í hugarheimi bófa er einokun ofar öllu, æðri en samkeppni.
2 – Madrid – vesturbær – Palacio Real

Palacio Real, séð frá Plaza de Oriente

Plaza de Oriente

Við hverfum til baka og göngum Arenal áfram, förum framhjá óperuhúsinu Teatro Real, sem er frá fyrri hluta nítjándu aldar, og komum inn á torgið Plaza de Oriente fyrir framan langhlið konungshallarinnar. Á torginu er stytta af Filipusi IV Spánarkonungi, gerð eftir teikningum eftir Velázquez. Við torgið suðaustanvert er útikaffihúsið Café de Oriente, þar sem við getum hvílt okkur.

Ef við nennum, getum við farið norður fyrir höllina og gengið tröppurnar niður í Sabatini-garða, sem eru með klipptum trjám að frönskum hætti. Þaðan er virðulegt útsýni til konungshallarinnar.

Annars förum við suður fyrir höllina, því að gengið er inn í hana að sunnanverðu, þar sem hallarportið er. Konungsfjölskyldan býr ekki lengur í Palacio Real. Höllin er notuð fyrir opinberar móttökur og gestaboð, en að öðru leyti er hún safn, opið almenningi.

Palacio Real hásætissalur

Palacio Real

Palacio Real var byggð á átjándu öld á grunni eldri hallar, sem brann árið 1734. Í henni eru 2.800 herbergi, en frá árinu 1931 hefur enginn búið þar. Hápunktur safnsins er hásætissalurinn, sem er sennilega skrautlegasti salur heimsins, klæddur gullflúruðu pelli og purpura, með loftmálverki eftir Tiepolo.

Íbúð Maríu Kristínu drottningar er til sýnis sem veggteppasafn. Íbúð Ísabellu prinsessu er til sýnis sem málverka-, útsaums-, postulíns- og kristalssafn. Þar eru til dæmis verk eftir Goya, Bosco, Rubens, Greco og Velázquez. Bókasafn Filipusar V er til sýnis sem bóka- og myntsafn. Einnig er til sýnis lyfjasafn hallarinnar og herklæðasafn. Inn í skrautvagnasafn er gengið á öðrum stað, úr garðinum Campo del Moro, sem er vestan hallar. Þaðan er glæsilegt og bratt útsýni upp til hallarinnar.

Næstu skref
5. Madrid

Boqueria, Barcelona

Veitingar

Þar sem Spánverjar borða tvisvar á dag og á undarlegustu tímum, þurfa þeir snarl inn á milli. Það kalla þeir tapas, sem þeir úða í sig á vín- og snarlbörum milli klukkan 13 og 14 á daginn og milli klukkan 20 og 23 á kvöldin, meðan þeir eru að bíða eftir, að tímabært sé að fara í veitingahús.

Casa Bótín, Madrid

Tapas-barir eru alveg rosalega fjörlegir og hávaðasamir staðir. Snarlið er oft djúpsteikt og fitandi, en sumt er gott, svo sem smokkfiskhringir (calamares), rauðar smápylsur, skarpkryddaðar og áfengisvættar (chorizo), rækjur (gambas og cigalas), skeljar (almejas), ansjósur (anchoas), sniglar (caracoles), ostur (manchego) og hráskinka (jamón serrano).

Þótt Madrid sé inni í miðju landi, er borgin fræg fyrir góða sjávarrétti. Aflinn kemur í flugi á nóttunni frá sjávarplássum við Miðjarðarhaf og Atlantshaf. Kokkarnir fara sjálfir snemma á morgnana á fiskmarkaðinn til innkaupa.

Matreiðslan er svo sem ekki betri en á Íslandi, en tegundirnar eru miklu fleiri. Þar eru ostrur (ostras) og ótal skelfiskar (almejas), margar tegundir af rækjum (gambas, cigalas, langostas, langostinos), humar (bogavante), fiskar á borð við þykkvalúru (rodaballo) og kólguflekk (besugo) og hafurriða (merluza).

Yfirleitt borgar sig að biðja um einfalda matreiðslu, til dæmis grillun (a la parilla) eða ofnbökun (al horno). Ekki má heldur gleyma saltfiskinum (bacalao), sem er á boðstólum í flestum veitingastofum, þar á meðal hinum beztu, og er langtum betri en við þekkjum heima á Íslandi.

Valencia markaðurinn

Gagnstætt því, sem margir halda, er hægt að fá mjög góða nautasteik (buey) víðast hvar á Spáni. Ennfremur er þar fjölbreytni í ýmissi villibráð, svo sem dádýrum (corzo og venado), akurhænum (perdiz) og orrum (codorniz).

Um slíkar steikur gildir hið sama og um aðra matreiðslu á Spáni, að hún er bezt sem einföldust, grillun (a la parilla) eða ofnsteiking (asado). Hrásteiking er bezt (poco hecho), fremur en miðlungi steikt (regular) eða mjög steikt (muy hecho).

Spánverjar eru mikið fyrir hrísgrjónagrauta, -vellinga og súpur með kanil (arroz con leche). Eftirréttir af því tagi eru í boði víðast hvar og eru mun frumlegri en við þekkjum á Íslandi. Steingrímur Hermannsson ætti að prófa það.

Eitt hið bezta við veitingamennsku í Madrid og raunar víðast hvar á Spáni er kaffið, sem kemur sterkt og gott úr ítölskum kaffivélum. Spánverjar drekka það svart, (café solo). Á morgnana fá þeir sér það stundum mjólkurblandað, (café con leche).

Önnur sérgrein í Madrid eru vindlarnir frá rómönsku Ameríku, þar á meðal frá Kúbu. Hvergi hef ég séð annað eins úrval af allra fínustu vindlum heims, né á jafnlágu verði og á Spáni.

Og þá hefjum við gönguna.

Næstu skref
4. Madrid

Rambla, Barcelona

Madrid er ekki bara fjörugusta höfuðborg Evrópu, heldur líka sú hæsta, í 646 metra hæð yfir sjávarmáli, með þrjár milljónir íbúa. Nafn borgarinnar er frá Márum, sem kölluðu hana Magerit. Árið 1083 náðu kristnir menn henni af íslömum. Hún varð af tilviljun höfuðborg árið 1561, þegar Habsborgarinn Filippus II ákvað að reisa konungshöllina El Escorial. En hún var áfram sóðalegt þorp enn um skeið.

Borgin fékk ekki höfuðborgarbrag fyrr en með valdatöku Búrbóna á 18. öld. Þeir byggðu konungshöllina og málverkahöllina Prado og lögðu breiðstræti og garða um borgina. Með opnun nýrra listasafna er Madrid orðin ein helzta lista- og menntaborg heimsins.

Næstu skref
3. Madrid

Mesquita, Córdoba

Ef greina á Spánverja frá öðrum Evrópumönnum, má segja, að þeir séu sjálfmiðjaðir stjórnleysingjar. Frá blautu barnsbeini eru þei

r vanir að tjá sig sem einstaklinga, fremur en að gefa og þiggja upplýsingar og skoðanir. Þeir hemjast illa í félagsskap, og á kaffihúsum tala allir í einu. Þeir eru hrokafullir og vingjarnlegir í senn, þrasgjarnir og gjafmildir, sérstaklega barngóðir. Og þeir eiga gnótt listamanna.

Madrid hefur á hálfum öðrum áratug breytzt úr friðsælu stórþorpi í fjörugustu höfuðborg Vesturlanda. Fólkið í Madrid hefur tekið nýfengið lýðræði og frelsi með slíku trompi, að því er líkast sem það sé að vinna upp hálfrar aldar kúgun á valdatíma Francos. Miðbærinn er á fullum dampi frá morgni til morguns. Barir og kaffihús eru alltaf meira eða minna þétt skipuð gestum. Það er rétt svo, að göturnar róist milli 5 og 7 á morgnana. Á móti hvílir fólk sig milli 14 og 16 á daginn.

Movida kalla heimamenn þetta hraðgenga fyrirbæri. Allt er keyrt á fullu, bæði vinna og skemmtun, og lítill tími er aflögu til svefns. Rannsóknir sýna, að í Madrid sofa menn minna en í öðrum höfuðborgum Vesturlanda. Frjálslyndið er svo mikið, að víða má sjá fólk koma í veitingahús og skemmtistaði eftir miðnætti með smábörn í vöggu.

Næstu skref
2. Madrid

Spánn er skagi, sem löngum hefur staðið sér á parti í Evrópu, en samt í þjóðbraut. Fyrir ritöld voru þar gamlar þjóðir vesturevrópskar, svo sem Íberar og Keltar. Grikkir og síðan Karþagó-menn náðu tímabundnum áhrifum, en Rómverjar náðu góðum tökum á skaganum og gerðu að helzta hornsteini ríkis síns, sóttu meira að segja þangað fræga keisara, skáld og heimspekinga.

Vegprestur á Plaza Puerta del Sol

Vestgotar komu á þjóðflutningatímanum. Síðan tóku Márar við, héldu völdum í átta aldir, gerðu Spán að menningarmiðstöð íslams og skildu eftir sig djúp spor og minjar. Síðan hefur verið strangkaþólskur tími á Spáni í fimm aldir. Á 16. öld, tíma landafundanna, var Spánn voldugasta ríki heims. Þá dreifðist spönsk tunga um mestan hluta rómönsku Ameríku. Í lok valdaskeiðs Francos fyrir hálfum öðrum áratug var Spánn fátækt og fyrirlitið afturhaldsríki, en hefur með innreið lýðræðis brunað í átt til velsældar.

Spánn er ekki eitt land, heldur mörg lönd. Þungamiðjan er landlokað kastalalandið Kastilía, sem hefur gefið ríkinu aðalsættirnar og tungumálið, sem við köllum spönsku, en aðrir Spánverjar kalla kastilísku. Í suðri er glöð og fátæk Andalúsía með márískum áhrifum frá Afríku. Við Miðjarðarhafið eru dugnaðarlöndin Katalúnía og Valensía með sérstökum tungumálum, sem minna á suðurfrönsku. Í norðri eru Galisía og Euzkadi, sem hvort um sig hafa eigið tungumál. Galisíska minnir á portúgölsku, og euskera, baskatunga, stendur alein út af fyrir sig í heiminum, ein af óleysanlegum gátum veraldarsögunnar.

Næstu skref
D. Law Courts

Gray's Inn

Gönguferðina um hulin port og yfirskyggða garða lögmannastéttar borgarinnar hefjum við hjá Chancery Lane neðanjarðarstöðinni). Frá götunni High Holborn göngum við eitt af þremur sundum, nr. 21 eða Fulwood Place eða Warwick Court, inn í völundarhús sunda, porta, stílhreinna húsa og fagurra garða, indæla vin í skjóli fyrir skarkala borgarinnar.

Hér eru skrifstofur lögfræðinganna í Gray's Inn, einu af fjórum lögmannafélögum borgarinnar, Inns of Court, stofnað á 14. öld. Elztu húsin eru frá 17. öld, en garðarnir nokkru yngri, teiknaðir af Sir Francis Bacon. Gray's Inn er opið almenningi 8-19.

Staple Inn

Staple Inn

Lincolns Inn

Við förum eitt sundið aftur út á High Holborn. Andspænis, nokkru austar við götuna, sjáum við Staple inn, tvö timburhús, fjögurra alda gömul, frá 1586-96. Þessi framhlið er eina dæmið í borginni um, hvernig fínu göturnar litu út á dögum Elísabeter I. Taktu eftir bindingsverki bita og gafla og alls konar útskotum. Í miðjunni veita bogagöng aðgang að portunum að baki. Lincoln's Inn

Rétt vestar mætir Chancery Lane aðalgötunni High Holborn. Þar beygjum við til vinstri suður meðfram austurhlið Lincoln's Inn. Við förum framhjá Stone Buildings Gate, því að við ætlum inn um Gatehouse með upprunalegum eikarhliðum frá 1518, hátt í fimm alda gömlum.

Hliðhúsið úr tígulsteini er með ferningslaga hornturnum, opið 8-19. Að baki er Old Square með gömlum húsum frá Túdor-tíma, öll úr rauðum tígulsteini, endurgerð 1609. The Old Hall er frá 1490. Kapellan við norðurhlið torgsins er frá 1619-23.

Við förum áfram til vesturs inn í sjálfa garðana, aðlaðandi og friðsæla, umlukta gamalli og gróinni byggingarlist frá því áður en góður smekkur komst úr tízku. Úr görðunum göngum við til suðurs um New Square og hlið frá 1697 út í Carey Street, þar sem við erum að baki hallar Borgardóms í London. Næstu skref
Heimsins versti hnútur

Hverjir eru vinir og hverjir eru óvinir í Miðausturlöndum? Hvernig geta Íran og Bandaríkin fallið í faðma út af andstöðu við ofsatrúarmenn í Ríki Íslams? Fram til þessa hefur Íran sætt efnahagslegum þvingunum Bandaríkjanna vegna atómvera klerkanna. En þú getur verið rólegur, þótt þú skiljir ekki, að vinir í gær séu óvinir í dag og verði vinir aftur á morgun. Enginn skilur deiglu stjórnmála, trúar og stríðs í þessum heimshluta. Guardian birtir í dag

KORT yfir samskipti þjóða, ríkja, trúarbragða og annarra leikara í þessu heimssögulega leikriti. Mér sýnist kortið aðallega sýna óskiljanlegan rembihnút. Hvað sýnist þér?
Frændhygli í Framsókn

Þingflokksformaður Framsóknar er dæmigerð Framsókn og rekur frændhygli á fullu. Sigrún Magnúsdóttir lagði á alþingi til stofnun rannsóknaklasa í taugafræðum og taugahrörnun. Sagði samt ekki frá, að tillagan snýst um að sérhanna stofnun fyrir dóttur hennar, Ragnhildi Þóru taugalækni. Erlendis væru stjórnmálabófar neyddir til að skýra frá hagsmunatengslum sínum. Hér vilja framsóknarmenn hins vegar ekki fylgja útlenzkum reglum. Kunna betur við hina séríslenzku spillingu og frændhygli, sem hefur einkennt Framsókn umfram alla aðra um áratugi. Enda er fyrir löngu orðið frægt, að fólk á ekki að líða fyrir að eiga rætur í Framsókn.
Það var sko ekki Lehman

Fráleitt er, að Lehman bræður hafi valdið hruni Íslands 2008. Landsins beztu synir í bönkum og útrás, kannski 30 manns, ollu hruninu. Nutu að vísu stuðnings oddvita frjálshyggjunnar, einkum Seðlabankastjóra. Stefna og pólitík Flokksins bjó í haginn fyrir þá, sem blekkja, svindla, brjóta lögin, ljúga, falsa bókhald og víkjast undan ábyrgð. Sjálfstæðisflokkurinn skipulagði eftirlitsleysi með bönkum. Þetta var heimatilbúinn vandi með rótum í blindri ofsatrú á sjálfvirkni markaðarins. Saman var soðið stjórnlaust fjármálakerfi, sem sprakk með látum. Erlendir aðilar komu lítið við þessa harmsögu Flokksins og þjóðarinnar hans.
E. Soho – Covent Garden

Covent Garden

Covent Garden

Skemmtilegsta hverfið í London er leikhúsahverfið Covent Garden. Við förum létt með að skoða það, þar sem við sitjum að mestu um kyrrt á sjálfum markaðnum, svo sem lýst var fyrr hér í bókinni.

Austur frá markaðnum liggur Russell Street, þar sem mannþröngin á vínbörunum nær út á götu. Örlitlu austar við götuna er Konunglega leikhúsið. Við fyrstu þvergötu til norðurs er Konunglega óperan og Blómahöllin, sérkennilegt dæmi um byggingarlist undir áhrifum frá Crystal Palace, úr járni og gleri.

Covent Garden

Auk King Street norðan markaðar, Henriette Street sunnan markaðar og Russel Street austan markaðar, er skemmtilegast að ganga Tavistock Street, sem liggur sunnan við Henrietta Street, og New Row í framhaldi af King Street. Í þessum götum er kaffihúsalífið og göturápið skemmtilegast í borginni.

Syðst í hverfinu er leikhúsgatan Strand, sem liggur milli Fleet Street og Trafalgar Square. Vestast er önnur leikhúsgata, St Martin's Lane, milli Trafalgar Square og Long Acre. Norðarlega í hverfinu er Neal's Yard og Neal Street með heilsufæði- og handíðabúðum.

Segja má, að Covent Garden sé hverfi hins náttúrulega skemmtanalífs, meðan Soho var um tíma hverfi hins ónátturulega, þótt veitingahúsin góðu hafi jafnan haldið þar velli og hverfið sé aftur á uppleið. Sem betur fer er Covent Garden í uppgangi um þessar mundir. Skemmtilegar smáverzlanir, kaffihús og vínbarir eru sífellt að bætast við.

Næstu skref
Íslendingar – ónýt þjóð

Fyrir áratug þekkti ég fullt af Sjálfstæðismönnum, jafnvel Framsóknarmenn. Nú þekki ég nánast engan. Þeir hafa af ýmsum ástæðum horfið sjónum og sumir hljóma nú eins og véfrétt. Fáir viðurkenna að hafa átt þátt í að koma bófaflokkum til valda aðeins fimm árum eftir hrun. En einhverjir hljóta að vera í afskekktustu skúmaskotum. Samkvæmt könnunum hafa bófaflokkarnir tveir stuðning sjötíu þúsund kjósenda. Hugsið ykkur, sjötíu þúsund. Þetta fólk er blint, sér ekki auðlindir þjóðarinnar rændar og ruplaðar. Sér ekki innviði samfélagsins skafna að innan. Íslendingar eru ófærir um að sjá fótum sínum forráð í pólitík, eru ónýt þjóð.
Vor samtvinnaða mafía

Kastljósið var í gær á viðbjóði Mjólkursamsölunnar og Kaupfélags Skagfirðinga. Vinnslustöðvabófar haga sér eins og kvótabófar, sem haga sér eins og pólitísku bófarnir. Þetta er allt samtvinnuð mafía, sem á Ísland með húð og hári í umboði kjósenda. Engin furða, þótt sannir Íslendingar vilji flýja undan þessu illkynja æxli til Noregs. Þarna í miðju Mjólkursamsölunnar er fyrrverandi fréttamaður, það er þyngra en tárum taki. Kerfið illa eitrar alla, sem ganga þar inn um dyr. Sárast er, að það eru arfavitlausir kjósendur, sem bera þyngsta ábyrgð. Veittu fyrir ári næg atkvæði pólitískum bófum til að vernda verstu viðskiptabófa sína.
Skjaldborgin um bófana

Enn ganga lausir um þrjátíu helztu gerendur hrunsins, bankabófar og útrásarbófar. Enginn þeirra hefur enn séð fangelsi að innan. Málaferli eru í undirbúningi hjá Sérstökum saksóknara. Mörg eru svo langt komin, að bófarnir eru farnir að ókyrrast. Sést vel af ýmsum aðgerðum ríkisstjórnarinnar gegn Sérstökum. Fast er saumað að tekjum hans, rýrðar ítrekað um helming frá ári til árs. Jafnframt sætir hann árás forsætis, sem styður skrítnar ásakanir brottrekins starfsmanns. Allt ber að sama brunni. Reynt að koma málum svo fyrir, að upp fokkist öll mál gegn fínimönnum í bönkum og útrás. Ríkisstjórninn slær skjaldborg um bófa sína.
4. Westminster – Westminster Abbey

Westminster Abbey

Westminster Abbey

Sömu megin götunnar snýr Westminster Abbey afturhluta að Westminster Palace. Þetta er krýningar-, giftingar- og greftrunarkirkja brezkra konunga og minningarstaður um þjóðhetjur ríkisins. Meðan St Paul's er höfuðkirkja borgarinnar, er Westminster Abbey höfuðkirkja ríkisins.

Westminster Abbey

Að stofni er kirkjan hluti Benediktínaklausturs. Smíðin hófst árið 960 og var síðan haldið áfram eftir 1055, upphaflega í normönskum stíl, en eftir 1220 meira í gotneskum stíl. Hún er franskrar ættar, hærri og mjórri en enskar kirkjur. Aðalskipið er 31 metri á hæð, hið hæsta í Englandi. Vesturturnarnir eru yngstir, í gotneskri stælingu frá upphafi 18. aldar.

Kirkjan hefur verið hreinsuð að utan, svo að mildir litir hleðslusteinsins koma vel í ljós. Þar sem við stöndum að kirkjubaki sjáum við vel turna og svifsteigur frá tíma Hinriks 7.

Við göngum svo meðfram kirkjunni að norðanverðu, þaðan sem hún er fegurst að sjá. Þar er mest áberandi stór rósagluggi með stílfögrum svifsteigum í kring. Áður en við förum inn í kirkjuna, bregðum við okkur inn í friðsælan Dean's Yard til að sjá kirkjuna að sunnanverðu.

Inn í kirkjuna förum við að vestanverðu, þar sem útsýnið er stórfenglegt inn eftir aðalskipinu. Andspænis innganginum er minnismerki um Winston Churchill og að baki þess leiði óþekkta hermannsins.

Mint

Bæði þverskipin eru hlaðin minnismerkjum. Innar í kirkjuna komumst við um hlið í norðurskipi. Eftir að hafa skoðað nyrðra þverskipið förum við ferilganginn til kapellu Hinriks 7. í ríkulega skreyttum, gotneskum stíl í austurenda kirkjunnar. Þar eru yfir 100 styttur.

Frá kapellunni förum við á brú til baka yfir að helgidómi Játvarðs I. Þar er krýningarhásætið frá 1300, þar sem nær allir enskir konungar frá Vilhjálmi bastarði hafa verið krýndir. Undir hásætinu er Scone-steinninn, krýningarsteinn skozkra konunga allt frá 9. öld, þar á meðal hins sögufræga Macbeths.

Héðan liggur leiðin yfir í syðra þverskipið, þar sem eru minnisvarðar margra fremstu rithöfunda á enskri tungu. Þar eru líka dyr til klausturs, sem gengið er um til að komast í Chapter House, sammiðja, átthyrndan sal, sem reistur var árið 1250 og notaður á miðöldum fyrir fundi enska þingsins.

Skoðunarferðum okkar um London er hér með lokið.